

VLADA REPUBLIKE HRVATSKE

Zagreb, 21. listopada 2021.

|  |  |
| --- | --- |
| Predlagatelj: | Ministarstvo financija |
| ­­­­­­­­­­­­­­­­­­­­­­­­­­­­­­­­­ |  |

|  |  |
| --- | --- |
| Predmet: | Prijedlog odluke o preraspodjeli sredstava planiranih u Državnom  proračunu Republike Hrvatske za 2021. godinu |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 5.a stavka 4. Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije („Narodne novine“, broj 102/20 i 10/21), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2021. godine donijela

**ODLUKU**

**O PRERASPODJELI SREDSTAVA PLANIRANIH U DRŽAVNOM**

**PRORAČUNU REPUBLIKE HRVATSKE ZA 2021. GODINU**

**I.**

Ovom Odlukom Vlada Republike Hrvatske preraspodjeljuje sredstva unutar razdjela 076 Ministarstvo prostornoga uređenja, graditeljstva i državne imovine u Državnom proračunu Republike Hrvatske za 2021. godinu (Narodne novine, broj 135/20 i 69/21) radi osiguranja pomoći Sisačko-moslavačkoj županiji za potrebe dovršetka i adaptacije zgrada u koje će se privremeno smjestiti osobe čiji su domovi oštećeni odnosno uništeni u potresu.

**II.**

Sredstva iz točke I. preraspodijelit će se prema tablici kako slijedi:

|  |  |  |  |  |  |
| --- | --- | --- | --- | --- | --- |
|  |  | **Tekući plan  2021.** | **Smanjenje** | **Povećanje** | **Novi plan 2021.** |
| **076** | **MINISTARSTVO PROSTORNOGA UREĐENJA, GRADITELJSTVA I DRŽAVNE IMOVINE** | **2.283.292.295** | **6.504.010** | **6.504.010** | **2.283.292.295** |
| **07605** | **Ministarstvo prostornoga uređenja, graditeljstva i državne imovine** | **827.014.796** |  | **6.504.010** | **833.518.806** |
| **A576007** | **ADMINISTRACIJA I UPRAVLJANJE MINISTARSTVOM** | **125.983.750** |  | **6.504.010** | **132.487.760** |
| 11 | Opći prihodi i primici | 125.963.750 |  | 6.504.010 | 132.467.760 |
| 363 | Pomoći unutar općeg proračuna |  |  | 6.504.010 | 6.504.010 |
| **07635** | **Fond za obnovu Grada Zagreba, Krapinsko-zagorske županije i Zagrebačke županije** | **653.210.865** | **6.504.010** |  | **646.706.855** |
| **A538087** | **SANACIJA ŠTETA UZROKOVANIH POTRESOM NA PODRUČJU GRADA ZAGREBA I OKOLICE** | **630.992.565** | **6.504.010** |  | **624.488.555** |
| 11 | Opći prihodi i primici | 223.352.889 | 6.504.010 |  | 216.848.879 |
| 323 | Rashodi za usluge | 150.852.889 | 6.504.010 |  | 144.348.879 |

**III.**

Preraspodjela sredstava iz točke II. ove Odluke sastavni je dio Državnog proračuna Republike Hrvatske za 2021. godinu.

**IV.**

Ova Odluka stupa na snagu danom donošenja, a objavit će se u »Narodnim novinama«.

Klasa:

Ur. Broj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Prijedlogom Odluke preraspodjeljuju se sredstva unutar razdjela 076 Ministarstvo prostornoga uređenja, graditeljstva i državne imovine u Državnom proračunu Republike Hrvatske za 2021. godinu u ukupnom iznosu od 6.504.010 kuna radi osiguranja pomoći Sisačko-moslavačkoj županiji za potrebe dovršetka i adaptacije zgrada u koje će se privremeno smjestiti osobe čiji su domovi oštećeni odnosno uništeni u potresu.

Navedena preraspodjela provodi se temeljem članka 5.a. stavka 4. Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije, sukladno kojemu se sredstva za provedbu ovoga Zakona i saniranje posljedica potresa mogu odlukom Vlade, ako za to postoji mogućnost i sukladno potrebi, tijekom proračunske godine osiguravati preraspodjelom bez ograničenja odnosno u iznosu većem od propisanoga zakonom kojim se uređuje proračun.

Sisačko-moslavačka županija obratila se Ministarstvu prostornoga uređenja, graditeljstva i državne imovine za pomoć u osiguranju sredstava u državnom proračuna radi saniranja posljedica potresa za potrebe dovršetka i adaptacije zgrada u koje će se privremeno smjestiti oko 130 osoba čiji su domovi oštećeni odnosno uništeni u potresu i koje trenutno žive u neadekvatnim uvjetima za stanovanje.

Radi ostvarenja tog cilja, Sisačko-moslavačka županija planira obnoviti šest stanova u vlasništvu ustanova Sisačko-moslavačke županije te dovršiti investiciju u Učenički dom u Sisku. U stanove, ovisno o njihovoj veličini, moći će se smjestiti obitelji od 3 do 7 članova, a u Učenički dom u Sisku u ukupno 32 sobe moći će se smjestiti 64 osobe za što je prema izrađenim troškovnicima i procjenama potrebno osigurati 6.504.009,59 kuna od čega se iznos od 5.936.066,59 kuna odnosi na izvođenje radova na prenamjeni Strukovne škole u Sisku u Učenički dom dok se 567.943,00 kune odnosi na uređenje stanova za privremeni smještaj.

Kako Sisačko-moslavačka županije nije u mogućnosti osigurati sredstva za gore navedene namjene predlaže se donošenje Odluke o preraspodjeli sredstava planiranih u Državnom proračunu Republike Hrvatske za 2021. godinu.

Preraspodjelom se u okviru financijskog plana razdjela 076 Ministarstvo prostornoga uređenja, graditeljstva i državne imovine osiguravaju sredstva u iznosu od 6.504.010 kuna na pozicijama glave 07605 Ministarstvo prostornoga uređenja, graditeljstva i državne imovine. Potrebna sredstva osiguravaju se smanjenjem rashoda na pozicijama glave 07635 Fond za obnovu grada Zagreba, Krapinsko-zagorske županije i Zagrebačke županije.